Хабзэхъумэхэм я щIыхькIэ
КъБР-м щыIэ МВД и пресс-IуэщIапIэм хъыбар къызэрыдигъэщIамкIэ, иджыблагъэ Къэбэрдей-Балъкъэр къэрал университетым и спорт комплексым щекIуэкIащ УФ-м къэрал кIуэцI IуэхухэмкIэ и органхэм я лэжьакIуэхэм я махуэм хухаха дзюдомкIэ урысейпсо зэхьэзэхуэ. Абы хэтащ Кавказ Ищхъэрэ федеральнэ щIыналъэмрэ Краснодар краймрэ щыщ спортсмен 400-м щIигъу.
Спортсменхэмрэ хьэщIэхэмрэ захуигъазэу КъБР-м щыIэ МВД-м и унафэщI, полицэм и генерал-майор Ромашкин Игорь жи-Iащ: «Нобэрей махуэшхуэр къэрал политикэм мыхьэнэ щхьэхуэ зритхэм ящыщ зыщ. Спортым зегъэужьынымрэ, щIэблэщIэ узыншэ къэгъэхъунымкIэ ар хэлъхьэныгъэшхуэщ. ИкъукIэ ди гуапэщ ди IуэхущIапIэм и лэжьакIуэхэм къэрал, дуней псо утыкухэм зыкъыщызыгъэлъагъуэ спортсменхэр зэрахэтыр. Зэхьэзэхуэ пэж, удэзыхьэх евгъэкIуэкIыну сынывохъуэхъу».
Псалъэ гуапэхэмкIэ къекIуэлIахэм захуигъэзащ КъБР-м спортымкIэ и министрым и къуэдзэ Хэжь Залым, «Грин Хилл» спорт клубым и генеральнэ директор Рамазанов Добри сымэ. Апхуэдэу зэIущIэм кърихьэлIащ КъБР-м и Следственнэ управленэм и унафэщI Устэ Валерийрэ КъБКъУ-м и ректор Альтуд Юрийрэ.
Зэхьэзэхуэ гуащIэхэм наIуэ ящIащ гуп нэхъ лъэщхэр. Япэ командэ увыпIэр къахьащ Къэбэрдей-Балъкъэрым и дзюдоистхэм, Шэшэным и лIыкIуэхэр етIуанэщ. Абыхэм къакIэлъокIуэ Осетие Ищхъэрэ-Аланием и гупыр.
ТекIуахэм грамотэхэмрэ медалхэмрэ иратащ.
Урысейпсо зэхьэзэхуэ нэужьым зыгъэсэныгъэхэр спортсменхэм драгъэкIуэкIащ Урысейм дзюдомкIэ спортым щIыхь зиIэ и мас-тер Джэданэ Алимрэ къэралым щIыхь зиIэ и тренер Джэданэ Залымрэ.
КЪЭХЪУН Бэч.
